Document ID: 32005R0555

NÕUKOGU MÄÄRUS (EÜ) nr 555/2005,
17. veebruar 2005,
protokolli sõlmimise kohta, millega määratakse kindlaks Euroopa Majandusühenduse ja Madagaskari Demokraatliku Vabariigi vahelises Madagaskari rannikuvetes kalastamise kokkuleppes sätestatud tuunipüügivõimalused ja rahaline toetus ajavahemikuks 1. jaanuarist 2004 kuni 31. detsembrini 2006
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõikega 2 ja artikli 300 lõike 3 esimese punktiga,
võttes arvesse komisjoni ettepanekut,
võttes arvesse Euroopa Parlamendi arvamust, (1)
ning arvestades järgmist:
(1)
Lepinguosalised pidasid Euroopa Majandusühenduse ja Madagaskari Demokraatliku Vabariigi valitsuse vahelise Madagaskari rannikuvetes (2) kalastamise kokkuleppe kohaselt läbirääkimisi, et kindlaks määrata kokkuleppe protokolli kohaldamisaja lõpus kokkuleppes tehtavad muudatused või lisandused.
(2)
Läbirääkimiste tulemusena parafeeriti 8. septembril 2003. aastal uus protokoll, millega määratakse kindlaks eespool nimetatud kokkuleppes sätestatud kalapüügivõimalused ja rahaline toetus ajavahemikuks 1. jaanuarist 2004 kuni 31. detsembrini 2006.
(3)
Kõnealuse protokolli vastuvõtmine on kooskõlas ühenduse huvidega.
(4)
Liikmesriikide kalapüügivõimaluste jaotamise meetod tuleks määratleda kalapüügivõimaluste tavapärase jaotamise põhjal kõnealuse kalanduskokkuleppe raames,
ON VASTU VÕTNUD KÄESOLEVA MÄÄRUSE:
Artikkel 1
Käesolevaga kiidab ühendus heaks protokolli, millega määratakse kindlaks Euroopa Majandusühenduse ja Madagaskari Demokraatliku Vabariigi vahelises Madagaskari rannikuvetes kalastamise kokkuleppes sätestatud tuunipüügi võimalused ja rahaline toetus ajavahemikuks 1. jaanuarist 2004 kuni 31. detsembrini 2006.
Protokolli tekst on lisatud käesolevale määrusele.
Artikkel 2
Protokolliga kindlaksmääratud kalapüügivõimalused jaotatakse liikmesriikide vahel järgmiselt:
a)
tuunipüügiseinerid:
Hispaania: 22 laeva
Prantsusmaa: 16 laeva
Itaalia: 2 laeva
b)
triivõngejadaga kalapüügilaevad:
Hispaania: 24 laeva
Prantsusmaa: 10 laeva
Portugal: 6 laeva
Kui kõnealuste liikmesriikide litsentsitaotlused ei kata kõiki protokollis kindlaksmääratud kalapüügivõimalusi, võib komisjon arvesse võtta teiste liikmesriikide litsentsitaotlusi.
Artikkel 3
Liikmesriigid, kelle laevad kalastavad käesoleva protokolli raames, informeerivad komisjoni igast Madagaskari kalastusvööndis püütud kalakogusest vastavalt komisjoni 14. märtsi 2001. aasta määrusega (EÜ) nr 500/2001 (millega sätestatakse ühenduse kalalaevade poolt kolmandate riikide vetes ja avamerel püütud saagi seiret käsitleva nõukogu määruse (EMÜ) nr 2847/93 üksikasjalikud rakenduseeskirjad) (3) ettenähtud korrale.
Artikkel 4
Nõukogu eesistuja on volitatud määrama isikud, kellel on õigus protokollile alla kirjutada ja see ühenduse suhtes siduvaks muuta.
Artikkel 5
Käesolev määrus jõustub kolmandal päeval pärast Euroopa Liidu Teatajas avaldamist.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 17. veebruar 2005

Labels: 18
15
5
6